Il-Kummissjoni Ewropea - Stqarrija għall-istampa Il-Kummissjoni tniedi diskussjoni dwar qafas futur għal sistemi ta' informazzjoni aktar b'saħħithom u aktar intelliġenti għall-ġestjoni tal- fruntieri u s-sigurtà interna Brussell, is-6ta' april 2016 Il-Kummissjoni Ewropea llum adottat Komunikazzjoni dwar Sistemi ta' Informazzjoni Aktar b'Saħħithom u Aktar Intelliġenti għall-Ġestjoni tal-Fruntieri u s-Sigurtà Interna, li tispjega għażliet dwar kif sistemi ta' informazzjoni eżistenti u futuri jistgħu jtejbu kemm il-ġestjoni tal-fruntieri esterni u wkoll is-sigurtà interna fl-UE. Il-Komunikazzjoni tal-lum tibda proċess ta' titjib strutturali tal-arkitettura tal-UE għall-ġestjoni tad-dejta, f'konformità sħiħa mad-drittijiet fundamentali u, partikolarment, mal-protezzjoni tad-dejta personali. Il-Komunikazzjoni tispjega azzjonijiet biex jitjiebu l-funzjonament u l-interoperabbiltà ta' sistemi ta' informazzjoni eżistenti u sistemi ġodda potenzjali biex ikunu indirizzati l-lakuni fl-informazzjoni. L-ewwel Viċi President Frans Timmermans qal: L-Awtoritajiet tal-Fruntieri u tal-infurzar tal-liġi jrid ikollhom aċċess xieraq għall-bażijiet tad-dejta eżistenti kollha meta meħtieġ biex jgħinhom jagħmlu ix-xogħol speċifiku tagħhom. Kondiviżjoni aħjar tal-informazzjoni kienet xi ħaġa li identifikajna bħala prijorità fl-Aġenda Ewropea dwar is-Sigurtà u l-attakki riċenti jikkonfermaw ir-rieda tagħna. Se nsibu mod kif nagħmlu dan waqt li niżguraw li d-dejta tal-individwi tkun sikura u li ma jkun hemm l-ebda ksur tad-dritt għall-privatezza tagħhom. Dan mhux dwar xi Big Brother tal-UE, huwa dwar l-aċċess irregolat bir-reqqa, intelliġenti u proporzjonat li l-awtoritajiet tal-fruntiera u tas-sigurtà tagħna kollha jeħtieġu biex jagħmlu xogħolhom - biex jipproteġu lilna u l-libertajiet li niddefendu." Il-Kummissarju għall-Migrazzjoni u l-Affarijiet Interni Dimitris Avramopoulos żied jgħid: "Attakki terroristiċi fit-territorju tagħna wrewna t-theddida għas-sigurtà tagħna, fl-istess waqt li qed niffaċċaw kriżi migratorja ta' daqs bla preċedent. Il-kondiviżjoni tal-informazzjoni hija l-punt fokali tat-tnejn li huma. Il-gwardji tal-fruntiera, l-awtoritajiet doganali, l-uffiċjali tal-pulizija u l-awtoritajiet ġudizzjarji tagħna għandu jkollhom aċċess għall-informazzjoni neċessarja u l-għodod adegwati biex jittrattaw dawn il-kwistjonijiet rapidament, b'mod effiċjenti u effettiv." Hemm għadd ta' sistemi ta' informazzjoni fil-livell tal-UE li jipprovdu lill-gwardji tal-fruntiera u lill- uffiċjali tal-pulizija b'informazzjoni dwar persuni li jaqsmu l-fruntieri, iżda l-aċċess għall-awtoritajiet rilevanti u l-arkitettura tal-ġestjoni tad-dejta mhumiex adegwati biex jiffaċċaw it-theddida attwali. L- interoperabilità tas-sistemi ta' informazzjoni diġà kienet enfasizzata bħala sfida prijoritarja mill- Aġenda Ewropea dwar is-Sigurtà, kif ukoll mill-Kunsill Ewropew u mill-Kunsill Ġustizzja u Affarijiet Interni. Ix-xogħol varat illum se jikkomplimenta proposti eżistenti dwar il-ħolqien ta' Gwardja Ewropea tal- Fruntiera u tal-Kosta, id-Direttiva dwar ir-Reġistru tal-Ismijiet tal-Passiġġieri u l-proposti riveduti għas-Sistema ta' Dħul u Ħruġ ippreżentati llum. Il-Kummissjoni ddeċidiet li twaqqaf Grupp ta' Esperti dwar is-Sistemi tal-IT u l-Interoperabbiltà fil-livell ta' uffiċjali anzjani ma' aġenziji tal- UE, esperti nazzjonali u partijiet interessati istituzzjonali biex jinbeda l-proċess. Abbażi tax-xogħol tal-Grupp ta' Esperti, il-Kummissjoni se tippreżenta ideat konkreti lill-Parlament Ewropew u lill- Kunsill bħala bażi għal diskussjoni konġunta fuq kif għandna nimxu 'l quddiem. Bħala parti minn dan il-proċess ta' riflessjoni, il-Kummissjoni se tfittex ukoll l-input tal-Kontrollur Ewropew għall-Protezzjoni tad-Dejta u tal-awtoritàjiet nazzjonali għall-protezzjoni tad-dejta li jingħaqdu fil-Grupp ta' Ħidma tal-Artikolu 29. Konformità mad-drittijiet fundamentali se tkun teħtieġ teknoloġija u sistemi ta' informazzjoni mfassla u użati sew. Sistemi ta' teknoloġija u informazzjoni jistgħu jgħinu lill-awtoritajiet pubbliċi biex jipproteġu d-drittijiet fundamentali taċ-ċittadini. L-għan tal-Kummissjoni huwa l-iżvilupp ta' strateġija li tipproteġi aħjar il-fruntieri esterni tagħha u ttejjeb is-sigurtà interna tagħha b'rispett sħiħ tar-rekwiżiti tal-protezzjoni tad-dejta. L-Ewropa hija soċjetà mobbli. Miljuni ta' ċittadini tal-UE u ċittadini ta' pajjiżi terzi jaqsmu l-fruntieri interni u dawk esterni kuljum. Fl-2015, aktar minn 50 miljun ċittadin ta' pajjiż terz żar l-UE li jammontaw għal aktar minn 200 miljun qsim tal-fruntiera fuq il-fruntieri esterni taż-żona Schengen. Lil hinn minn dawn il-flussi regolari tal-ivvjaġġar, fl-2015 biss, il-kunflitt fis-Sirja u l-kriżijiet bnadi oħra xprunaw 1.8 miljun qsim mhux awtorizzat tal-fruntieri fuq il-fruntieri esterni tal-Ewropa. Il-ħolqien taż-żona Schengen mingħajr fruntieri interni ġabet magħha benefiċċji importanti għaċ- ċittadini Ewropej u għan-negozji. Sabiex jiġi żgurat livell għoli ta' sigurtà interna u l-moviment liberu tal-persuni fiż-żona Schengen, in-nuqqas ta' fruntieri interni fiż-żona Schengen jeħtieġ fruntieri esterni b'saħħithom u affidabbli. Hemm għadd ta' sistemi ta' informazzjoni fil-livell tal-UE li jipprovdu lill-gwardji tal-fruntieri u lill- uffiċjali tal-pulizija b'informazzjoni rilevanti dwar persuni. Sistemi ta' informazzjoni eżistenti għandhom jintużaw bis-sħiħ mill-Istati Membri u l-aġenziji rilevanti tal-UE u l-konnessjonijiet tekniċi neċessarji għal dawn is-sistemi tal-informazzjoni u l-bażijiet ta' dejta għandhom jiġu stabbiliti fejn dan għadu ma sarx. Huwa wkoll urġenti li jiġu indirizzati nuqqasijiet persistenti fl-alimentazzjoni tal- bażijiet tad-dejta tal-UE u fl-iskambju ta' informazzjoni madwar l-Unjoni. Fejn ikun meħtieġ u fattibbli, fil-futur is-sistemi ta' informazzjoni għandhom ikunu interkonnessi u interoperabbli. It-tfittxija simultanja tas-sistemi għandha tkun iffaċilitata, biex ikun żgurat li l- informazzjoni rilevanti kollha tkun disponibbli għall-gwardji tal-fruntieri u/jew għall-uffiċjali tal- pulizija meta u fejn dan ikun meħtieġ għall-kompiti rispettivi tagħhom. L-arkitettura tal-ġestjoni tad-dejta għandha ssegwi approċċ modulari, bl-użu sħiħ tal-iżviluppi teknoloġiċi u tibni fuq il-prinċipju ta' privatezza fid-disinn. Rispett sħiħ tad-drittijiet fundamentali kollha kemm taċ-ċittadin tal-UE u taċ-ċittadini ta' pajjiżi terzi għandu jkun żgurat mill-bidu nett f'konformità mal-Karta tad-Drittijiet Fundamentali. Għal aktar informazzjoni Komunikazzjoni: Sistemi tal-Informazzjoni aktar b'Saħħithom u aktar Intelliġenti għall-Fruntieri u għas-Sigurtà MEMO: Pakkett dwar il-Fruntieri Intelliġenti: Mistoqsijiet u Tweġibiet Stqarrija għall-istampa: Fruntieri Aktar b'Saħħithom u Aktar Intelliġenti fl-UE: Il-Kummissjoni tipproponi li tkun stabbilita Sistema ta' Dħul u Ħruġ SKEDA INFORMATTIVA: Fruntieri Aktar b'Saħħithom u Aktar Intelliġenti għall-Unjoni Ewropea. Is- Sistema ta' Dħul u Ħruġ Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from Il-Kummissjoni_tniedi_diskussjoni_dwar_qafas_futur_g_al_sistemi_ta__informazzjoni_aktar_b_sa__ithom_u_aktar_intelli_enti_g_all-_estjoni_tal-fruntieri_u_s-sigurt__interna.pdf